## Zakon o šumskom reprodukcijskom materijalu

### NN 140/2005 (28.11.2005.), Zakon o šumskom reprodukcijskom materijalu

# HRVATSKI SABOR

**2643**

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O ŠUMSKOM REPRODUKCIJSKOM MATERIJALU

Proglašavam Zakon o šumskom reprodukcijskom materijalu,
kojega je Hrvatski sabor donio na sjednici 17. studenoga 2005. godine.

Broj: 01-081-05-3425/2

Zagreb, 22. studenoga 2005.

Predsjednik

Republike Hrvatske

**Stjepan Mesić**, v.
r.

## ZAKON

### O ŠUMSKOM REPRODUKCIJSKOM MATERIJALU

I. TEMELJNE ODREDBE

*Sadržaj zakona*

Članak 1.

Ovim se Zakonom uređuje proizvodnja, promet i
uvoz šumskoga reprodukcijskog materijala (u daljnjem tekstu: reprodukcijski
materijal), proizvodnja i promet božićnih drvaca, uvjeti koje moraju
zadovoljavati dobavljači reprodukcijskog materijala i božićnih drvaca (u
daljnjem tekstu: dobavljači) u postupku upisa u upisnike, postupak upisa
sjemenskog objekta u Registar šumskih sjemenskih objekata (u daljnjem tekstu:
Registar), uspostava i korištenje rezervi sjemenskog materijala, genetska banka
šumskog drveća i sjemenska banka, osnivanje povjerenstva za reprodukcijski
materijal, dobivanje, korištenje i izmjena podataka i informacija, troškove
vezane uz provedbu mjera propisanih ovim Zakonom, tijela nadležna za provedbu
ovoga Zakona, te nadzor nad njegovom provedbom.

*Cilj zakona*

Članak 2.

Cilj Zakona je osigurati proizvodnju i promet
kvalitetnim i staništu prilagođenim reprodukcijskim materijalom, koji omogućava
održivo i optimalno gospodarenje šumskim ekosustavima i njihovo obnavljanje u
skladu s načelima zaštite šumskih genetskih izvora.

*Reprodukcijski materijal*

Članak 3.

(1) Reprodukcijski materijal prema ovome Zakonu
obuhvaća sjemenski materijal, biljne dijelove i sadni materijal onih šumskih
svojti i križanaca, koji se koriste prvenstveno:

– za biološku obnovu šuma sukladno Zakonu o
šumama,

– za osnivanje i održavanje zaštitnih i protuerozijskih pojaseva šumskog drveća,

– za osnivanje i održavanje kultura i plantaža
šumskog drveća.

(2) Popis šumskih svojti i križanaca iz stavka 1.
ovoga članka, a na koja se primjenjuju odredbe ovoga Zakona, utvrdit će
ministar nadležan za poslove poljoprivrede, šumarstva i vodnoga gospodarstva (u
daljnjem tekstu: ministar).

*Značenje izraza*

Članak 4.

U ovome su Zakonu u uporabi izrazi sa sljedećim značenjem:

1. *šumski sjemenski objekt* je polazišni objekt
iz kojega se dobiva reprodukcijski materijal,

2. *proizvodnja reprodukcijskog
materijala* označava faze dobivanja sjemenskog materijala, doradu tog materijala
kao sjemenskog, dobivanje biljnih dijelova i klijanaca
i uzgoja sadnog materijala iz sjemena, klijanaca ili biljnih
stanica i tkiva te skladištenje i čuvanje,

3. *proizvodnja božićnih drvaca* smatra se proizvodnja
stabalaca, u pravilu, četinjača koja se prodaju u vremenskom razdoblju od 1. prosinca
do 7. siječnja,

4. *promet reprodukcijskim materijalom* je kupnja
i prodaja reprodukcijskog materijala,

5. *promet božićnih drvaca*
je kupnja i prodaja božićnih drvaca,

6. *uvoz reprodukcijskog materijala* je unošenje
reprodukcijskog materijala na carinsko područje Republike Hrvatske bez obzira kakvo
je korištenje u skladu s ovim Zakonom i u skladu sa carinskim propisima, osim uvoza
radi tranzita,

7. *dorada reprodukcijskog materijala* obuhvaća
sušenje, čišćenje, kalibriranje (umjeravanje), određivanje kakvoće, tretiranje zaštitnim
sredstvima, pakiranje, plombiranje i deklariranje,

8. *dobavljač reprodukcijskog materijala* je
svaka pravna ili fi­zička osoba, koja se bavi najmanje
jednom od sljedećih djelatnosti: proizvodnja, promet i/ili uvoz reprodukcijskog
materijala,

9. *dobavljač božičnih
drvaca* je svaka pravna ili fizička osoba koja se bavi proizvodnjom i prometom
božićnih drvaca,

10. *šumska sastojina* je dio šume koji se razlikuje
od ostalih dijelova šume po vrsti drveća, dobi i stadiju razvitka, načinu postanka,
uzgojnom obliku i načinu gospodarenja,

11. *sjemenski materijal* su sjeme, češeri,
plodovi i suplodišta namijenjena sjetvi ili sadnji odnosno
uzgoju sadnica,

12. *biljni dijelovi* su reznički materijal, kulture biljnih stanica i tkiva za mikropropagaciju, pupovi, povaljenice, korijeni, plemke i drugi
biljni dijelovi namijenjeni uzgoju sadnog materijala,

13. *sadni materijal* su biljke, uzgojene generativnim
ili vegetativnim načinom razmnožavanja i prirodni pomladak u šumskim sastojinama,

14. *partija sjemena* je količina sjemena određene
svojte koja potječe iz istoga odobrenoga sjemenskog objekta i koje je iste sezone
sakupljeno i na isti način uskladišteno i dorađeno,

15. *područje provenijencije* označava lokalitet
ili grupu lokaliteta vrlo sličnih ekoloških uvjeta u kojima sastojine ili sjemenski
izvori pokazuju slične fenotipske ili genetske značajke,
uzimajući u obzir i visinske granice, gdje je to moguće,

16. *sjemenska regija* je ograničeno područje
koje se odnosi na jednu ekogeografsku rasu,

17. *sjemenska zona* je područje koje može obuhvatiti
nekoliko geografskih rasa, a njezine granice određuju okolišni uvjeti koji ne dopuštaju
izmjenu genetskog materijala,

18. *sjemenska oblast* je područje šumske vegetacije
određenoga vertikalnoga vegetacijskog pojasa i horizontalne vegetacijske zone,

19. *sjemenska stabla* predstavljaju stabla
s kojih se sakuplja sjeme unutar jedne sjemenske regije,

20. *sjemenska sastojina* je fenotipski iznadprosječna sastojina s kojom se gospodari kako
bi zadovoljila kriterije dobivanja kvali­tetnog sjemena,

21. *sjemenska plantaža* predstavlja nasad superiornih
jedinki, osnovana od odabranih klonova (klonska sjemenska
plantaža) ili od kvalitetnih potomaka (generativna sjemenska plantaža), a služi
za proizvodnju genetski poboljšanog sjemena,

22. *roditeljska stabla* su stabla koja se koriste
za dobivanje potomstva kontroliranim ili slobodnim oprašivanjem. Ženski roditelj
(majčinsko stablo) uvijek je poznat, a oprašuje se polenom jednoga poznatog roditelja
(puni srodnici) ili smjesom polena poznatih ili nepoznatih roditelja (polusrodnici),

23. *klon* je grupa jedinki (rameta) koja potječe od jedne jedinke (ortete),
a nastala je vegetativnom propagacijom, npr. iz reznica, plemki, položenica
ili djeljenica, te mikropropagacijom,

24. *klonska* *smjesa*
je smjesa priznatih klonova s utvrđenim pojedinačnim učešćem,

25. *križanac (hibrid)* je nastao križanjem
jedinki različite genetske osnove,

26. *šumska svojta* je skupina biljaka (vegetativnog
ili genera­tivnog podrijetla)
koja se odlikuje izražajnošću svojstava određenog genotipa ili kombinacije genotipova,
razlikovanjem od bilo koje druge svojte prema jednom ili više svojstava, te kao
cjelina ostaje nepromijenjena nakon učestalog umnažanja,

27. *šumarska savjetodavna služba* jest specijalizirana
javna ustanova za poslove šumarske savjetodavne službe u šumama šumoposjednika,

28. *sjemenska štedionica* je uskladišten sjemenski
materijal, koji obuhvaća obvezne rezerve sjemenskog materijala za potrebe održivog
gospodarenja šumama, da bi se spriječilo pomanjkanje repro­dukcijskog materijala koji je potreban za obnavljanje šuma i
očuvanje šumskih genetskih izvora,

29. *genetska banka šumskog drveća* je nadzirana
ili uzgojena populacija, kojom se gospodari s namjerom očuvanja genetske raznolikosti
svojti šumskog drveća i njihovih genetskih izvora,

30. *sjemenska banka* je dugoročno čuvana zbirka
uzoraka sjemenskog materijala.

*Iznimke na koje se zakon ne primjenjuje*

Članak 5.

Odredbe ovoga Zakona ne primjenjuju se na:

– reprodukcijski materijal u obliku sadnog
materijala ili biljnih dijelova, koji se ne upotrebljava za namjene iz članka
3. stavka 1. ovoga Zakona ako se stavlja u promet ili uvozi u skladu sa
propisima o prometu reprodukcijskim materijalom za druge namjene. Takav reprodukcijski
materijal mora pratiti oznaka ili pisana izjava dobavljača: »Nije za korištenje
u šumarstvu«,

– reprodukcijski materijal koji je namijenjen
izvozu, osim za izvoz u zemlje članice Europske unije.

II. UVJETI ZA
PROIZVODNJU I PROMET REPRODUKCIJSKIM MATERIJALOM

*Kategorije*

Članak 6.

(1) Reprodukcijski materijal razvrstava se u
kategorije: »poznato podrijetlo«, »selekcioniran«, »kvalificiran« i »testiran«,
i to:

– reprodukcijski materijal kategorije »poznato
podrijetlo« je sjemenski materijal, biljni dijelovi i sadni materijal šumskog
drveća podrijetlom iz šumskih sastojina unutar određenog područja
provenijencije.

– reprodukcijski materijal kategorije
»selekcioniran« je sjemenski materijal, biljni dijelovi i sadni materijal
šumskog drveća podrijetlom iz sjemenskih sastojina unutar određenog područja
provenijencije koja se fenotipski razlikuju od
populacija druge provenijencije,

– reprodukcijski materijal kategorije
»kvalificiran« je sjemenski materijal, biljni dijelovi i sadni materijal
šumskog drveća koji je procijenjen na osnovi fenotipskih
karakteristika roditelja, koji su podrijetlom iz klonskih
ili generativnih plantaža, familija polusrodnika ili
punih srodnika, klonova ili klonskih smjesa,

– reprodukcijski materijal kategorije »testiran«
je sjemenski materijal, biljni dijelovi i sadni materijal šumskog drveća
podrijetlom iz klonskih ili generativnih plantaža,
koje svoju superiornost pokazuje na osnovi komparativnih testiranja ili
genetske provjere roditeljskih stabala u testovima potomstva,

(2) Uvjete koje mora zadovoljavati
reprodukcijski materijal za razvrstavanje u kategorije iz stavka 1. ovoga
članka propisat će ministar.

*Opći uvjeti proizvodnje*

Članak 7.

(1) Za proizvodnju reprodukcijskog materijala
koriste se samo oni šumski sjemenski objekti (u daljnjem tekstu: sjemenski ob­jekti), koji su u skladu s
odredbama ovoga Zakona upisani u Registar kojega uspostavlja i vodi središnje
tijelo državne uprave za poslove poljoprivrede, šumarstva i vodnoga
gospodarstva (u daljnjem tekstu: Ministarstvo).

(2) Iznimno, reprodukcijski materijal iz
kategorije »poznato podrijetlo« kojega šumoposjednici
dobivaju iz vlastite šume i sami ga proizvode za korištenje u vlastitoj šumi,
mogu ga koristiti u istoj ili susjednoj šumskoj sastojini iz kojeg je
reprodukcijski materijal bio prvobitno dobiven samo uz prethodno pribavljeno
stručno mišljenje Šumarske savjetodavne službe.

(3) U slučaju da planovi gospodarenja iz članka
32. ovoga Zakona ne sadrže uvjete zaštite prirode, za prikupljanje
reprodukcijskog materijala na zaštićenim područjima koja su proglašena
zaštićenim prema posebnim propisima, potrebno je ishoditi dopuštenje
ministarstva nadležnog za poslove zaštite prirode, odnosno nadležnog ureda
državne uprave, ovisno o kategoriji zaštite.

*Opći uvjeti prometa*

Članak 8.

(1) Reprodukcijski materijal, koji se stavlja u
promet, mora ispunjavati uvjete propisane ovim Zakonom i propisima o biljnom
zdravstvu.

(2) Reprodukcijski materijal može se staviti u
promet ako:

– odgovara kategorijama iz članka 6. ovoga
Zakona,

– ima glavnu svjedodžbu u skladu sa člankom 13.
ovoga Zakona,

– je odgovarajuće kakvoće,

– prati dokument izdan od dobavljača, u skladu
sa člankom 15., 16. i člankom 37. stavkom 3. ovoga Zakona,

– je označen i pakiran tako da je omogućeno
provjeravanje istovjetnosti reprodukcijskog materijala.

(3) Kriterije za kakvoću te način označavanja i
pakiranja reprodukcijskog materijala iz stavka 2. ovoga članka propisuje
ministar.

*Posebni uvjeti za stavljanje u promet*

Članak 9.

(1) Reprodukcijski materijal može se stavljati u
promet ako odgovara kategorijama: »poznato podrijetlo«, »selekcioniran«,
»kvalificiran« i »testiran«.

(2) Reprodukcijskim materijalom križanaca može
se stavljati u promet ako odgovara kategorijama: »selekcioniran«,
»kvalificiran« i »testiran«.

(3) Vegetativno razmnožen reprodukcijski
materijal može se staviti u promet u kategorijama: »selekcioniran«,
»kvalificiran« i »testiran«. Vegetativno razmnožen reprodukcijski materijal u
kategoriji »selekcioniran« može se staviti u promet samo ako je dobiven iz
biljnih dijelova ili sadnica.

(4) Reprodukcijski materijal koji je nastao iz
genetski modificiranog biološkog materijala može se staviti u promet samo u
kategoriji »testiran«, uz uvjete propisane propisom o genetski modificiranim
organizmima.

*Iznimke glede stavljanja u promet*

Članak 10.

(1) Iznimno od odredbe članka 9. ovoga Zakona,
dozvoljeno je staviti u promet u ograničenim količinama reprodukcijski
materijal namijenjen testiranju, istraživanju i znanstvenom radu, selekciji,
odnosno oplemenjivanju ili očuvanju šumskih genetskih izvora.

(2) Stavljanje u promet reprodukcijskog
materijala iz stavka 1. ovoga članka, vrstu i količinu rješenjem odobrava
ministar.

*Partija*

Članak 11.

U svim fazama proizvodnje reprodukcijski
materijal mora biti fizički odvojen u partije obzirom na:

– šumsku svojtu ili križanca,

– kategoriju reprodukcijskog materijala,

– broj glavne svjedodžbe iz članka 13. ovoga
Zakona,

– sjemenski objekt iz kojeg proizlazi
reprodukcijski materijal,

– područje provenijencije,

– namjenu korištenja,

– godinu uroda sjemena, kad se radi o sjemenskom
materijalu,

– starost i uzgojni oblik sadnica ili korjenjaka, kad se radi o sadnom materijalu,

– uzgojni oblik i trajanje uzgoja u rasadniku,
ako se radi o prirodnom pomladku.

*Miješanje reprodukcijskog materijala*

Članak 12.

Iznimno od odredbi članka 11. ovoga Zakona
dozvoljeno je miješanje reprodukcijskog materijala koji proizlazi iz istog:

– područja provenijencije, i to iz dva ili više
različitih sjemenskih objekata unutar kategorije »poznato podrijetlo« ili
unutar kategorije »selekcioniran«,

– sjemenskog objekta u različitim godinama uroda
sjemena.

*Glavna svjedodžba o istovjetnosti*

Članak 13.

(1) Za svaku partiju sjemenskog materijala (u daljnem tekstu: partija), biljnih dijelova ili sadnog
materijala iz istoga sjemenskog objekta dobavljaču se izdaje glavna svjedodžba
o istovjetnosti reprodukcijskog materijala (u daljnjem tekstu: glavna
svjedodžba), koja vrijedi i za sav reprodukcijski materijal proizveden iz toga
sjemenskog materijala, biljnih dijelova ili klijanaca.

(2) Dobavljaču se za reprodukcijski materijal iz
kategorije »poznato podrijetlo« izdaje jedna glavna svjedodžba za sav
reprodukcijski materijal unutar sjemenske regije.

(3) Glavnu svjedodžbu izdaje Šumarski institut,
Jastrebarsko (u daljnjem tekstu: Institut)

(4) Glavna svjedodžba sadrži:

– kod i broj glavne svjedodžbe,

– datum izdavanja glavne svjedodžbe,

– botanički naziv šumske svojte ili križanca,

– naziv tvrtke ili obrta sa sjedištem, odnosno
prebivalištem dobavljača,

– oblik reprodukcijskog materijala,

– količinu reprodukcijskog materijala,

– kategoriju reprodukcijskog materijala,

– namjenu korištenja reprodukcijskog materijala,

– tip sjemenskog objekta,

– broj sjemenskog objekta iz Registra,

– lokaciju i izvor sjemenskog objekta,

– provenijentno
područje.

(5) Ako se radi o reprodukcijskom materijalu
namijenjenom za promet glavna svjedodžba izdaje se u roku od 15 dana nakon sakup­ljanja ili završene dorade
sjemenskog materijala, odnosno nakon završenog dobivanja sadnog materijala,
biljnih dijelova ili sjemena u sjemenskom objektu.

(6) Iznimno od odredbe stavka 5. ovoga članka, u
slučaju kad dobavljač namjerava doraditi sjemenski materijal izvan teritorija
Republike Hrvatske, glavna svjedodžba se izdaje najkasnije u roku od 10 dana
nakon završenog dobivanja sjemenskog materijala u sjemenskom objektu.

(7) Ako je partija reprodukcijskog materijala
dobivena miješanjem u skladu sa člankom 12. ovoga Zakona, za nju se izdaje nova
glavna svjedodžba.

(8) Sadržaj i oblik glavne svjedodžbe te
troškove izdavanja propisuje ministar.

*Postupak izdavanja glavne svjedodžbe*

Članak 14.

(1) Dobavljač mora prije početka sakupljanja
odnosno proizvod­nje reprodukcijskog materijala prijaviti Institutu vrijeme i
mjesto sakupljanja odnosno proizvodnje reprodukcijskog materijala.

(2) Institut nadzire tijek sakupljanja ili
proizvodnje reprodukcijskog materijala u sjemenskom objektu i o tom sastavlja
zapisnik.

(3) Na osnovi zapisnika iz stavka 2. ovoga članka
Institut izdaje dobavljaču glavnu svjedodžbu.

*Deklaracija dobavljača*

Članak 15.

(1) Dobavljač izdaje deklaraciju za
reprodukcijski materijal koji se stavlja u promet samo ako odgovara odredbama
članka 13. ovoga Zakona. U Deklaraciji se navodi:

– broj glavne svjedodžbe,

– ime dobavljača,

– količina reprodukcijskog materijala,

– botanički naziv šumske svojte ili križanca,

– kategorija,

– namjena,

– identifikacijski broj sjemenskog objekta iz
Registra,

– godina uroda, ako se radi o sjemenskom
materijalu,

– starost i oblik sadnica ili reznica, ako se
radi o sadnom materijalu,

– oblik i trajanje uzgoja u rasadniku, ako se
radilo o poniku,

– tip, lokacija, područje provenijencije i izvor
sjemenskog ob­jekta, iz
kojeg potječe reprodukcijski materijal,

– kvalitativni razred, ako je propisan.

(2) Ako se stavlja u promet reprodukcijski
materijal kategorije »testiran« na deklaraciji iz stavka 1. ovoga članka navodi
se podatak je li reprodukcijski materijal genetski modificiran, te proizlazi li
iz privremeno odobrenoga sjemenskog objekta iz članka 31. ovoga Zakona.

(3) Ako se stavlja u promet vegetativno
razmnoženi repro­dukcijski
materijal, na deklaraciji se navodi i taj podatak.

(4) Za pojedine kategorije reprodukcijskog
materijala izdaje se deklaracija sljedeće boje:

– žute, za reproduktivni materijal kategorije
»poznato podrijetlo«,

– zelene, za reproduktivni materijal kategorije
»selekcioniran«,

– ružičaste, reproduktivni materijal kategorije
»kvalificiran«,

– plave, reproduktivni materijal kategorije
»testiran«.

(5) Oblik deklaracije te način razvrstavanja
reprodukcijskog materijala u kvalitativne razrede, propisuje ministar.

*Posebni zahtjevi za sjeme*

Članak 16.

(1) Ako se u promet stavlja sjeme, dokument uz
podatke iz članka 15. ovoga Zakona mora sadržavati i sljedeće podatke:

– čistoću; postotak težine čistog sjemena,

– postotak klijavosti čistog sjemena,

– težinu 1 000 čistih sjemenki,

– broj klijavih ili vitalnih sjemenki po
kilogramu. U slučaju utvrđivanja vitalnosti navodi se i metoda.

(2) Podatke iz stavka 1. ovoga članka utvrđuje
Institut koristeći međunarodno priznate metode, a mogu se dostaviti tek onda
kada su utvrđeni s obzirom na pojedinu vrstu sjemena. Troškove analize sjemena
snosi podnositelj zahtjeva.

(3) Radi brzog prikupljanja sjemena iz uroda u
tekućoj godini, bez obzira na činjenicu da ispitivanje iz stavka 1. podstavka
2. i 4. ovoga članka još nije završeno, dozvoljava se isporuka do prvog kupca.

(4) Partija sjemena koja se stavlja u promet
mora sadržavati najmanje 99% sjemena iste vrste. U slučaju vrlo srodnih svojti,
osim križanaca, udio pojedine vrste u partiji može biti i manji od 99%. U
takvom slučaju čistoća vrste u postocima na dokumentu iz stavka 1. ovoga članka
navodi se posebno.

(5) Sjemenski materijal se može stavljati u
promet samo u plombiranim ili u zapečaćenim pošiljkama. Način zatvaranja
pošiljke mora biti takav, da nakon otvaranja pakiranje postaje neupo­trebljivo.

(6) Iznimno od odredbe stavka 5. ovoga članka
sjemenski materijal koji nije u plombiranim ili zapečaćenim pošiljkama može se
stavljati u promet ako je između dobavljača i kupca to ugovoreno.

(7) Metode i uvjete za utvrđivanje i trajanje
važenja utvrđenih podataka, te način plombiranja ili pečaćenja propisuje
ministar.

*Evidencija reprodukcijskog materijala i božičnih
drvaca*

Članak 17.

(1) Ministarstvo vodi evidenciju o proizvodnji,
prometu i uvozu reprodukcijskog materijala kao i proizvodnji božičnih drvaca u Republici Hrvatskoj.

(2) Evidencija o proizvodnji, prometu i uvozu reprodukcijskog
materijala sadržava, po kalendarskim godinama, podatke o dobavljačima,
količinama, oblicima reprodukcijskog materijala, šumskim svojtama, odnosno
križancima, kategorijama i područjima provenijencije za sav reprodukcijski
materijal koji se proizvodi, stavlja u promet ili uvozi na teritorij Republike
Hrvatske.

(3) Evidencija o proizvodnji božićnih drvaca
sadržava po kalendarskim godinama podatke o dobavljaču, upisni broj i
organizacijski oblik dobavljača, ured državne uprave u županiji / ispostavu
dobavljača, katastarsku općinu, broj katastarske čestice i površinu (ha) na
kojoj se proizvode božićna drvca, opis proizvodnje (vrsta božićnog drvca,
uzrast, podrijetlo sadnog materijala i ukupna količina proizvedenih božićnih
drvaca).

(4) Dobavljači su dužni podatke iz stavka 1.
ovoga članka dostaviti Ministarstvu do zaključno 1. ožujka tekuće godine za
prethodnu godinu.

III. KORIŠTENJE
REPRODUKCIJSKOG MATERIJALA

*Opći uvjeti korištenja*

Članak 18.

Reprodukcijski materijal za namjenu iz članka 3.
ovoga Zakona mora se koristiti sukladno zakonskim propisima o šumama i
područjima provenijencija.

*Područja provenijencija*

Članak 19.

(1) Radi osiguranja polaznog materijala za
proizvodnju reprodukcijskog materijala u kategorijama »poznato podrijetlo« i
»se­lekcioniran«, ministar za pojedinu gospodarski
važnu svojtu šumskog drveća pravilnikom propisuje područje provenijencije.
Površina područja provenijencije odgovara jedinstvenim ekološkim odnosima
unutar kojih, uvažavanjem nadmorskih visina, sastojine ili skupine sjemenjaka imaju slične fenotipske
ili genetske karakteristike.

(2) Sastavni dio pravilnika iz stavka 1. ovoga
članka je i karta s ucrtanim granicama područja provenijencija.

*Zabrana korištenja*

Članak 20.

(1) Ako se za određen reprodukcijski materijal
utvrdi da bi mogao štetno utjecati na šumsku sastojinu, okoliš, genetske izvore
ili bioraznolikost, ministar će naredbom zabraniti
njegov promet i korištenje.

(2) Zabranu iz stavka 1. ovoga članka ministar
izriče na temelju rezultata analize o štetnom utjecaju reprodukcijskog
materijala dobivene od ovlaštene pravne osobe.

(3) Uvjete koje mora ispunjavati pravna osoba iz
stavka 2. ovoga članka propisuje ministar.

IV. DOBAVLJAČI
REPRODUKCIJSKOG MATERIJALA I BOŽIĆNIH DRVACA

*Dobavljači*

Članak 21.

(1) Proizvodnjom, prometom i/ili uvozom
reprodukcijskog materijala prema ovom Zakonu mogu se baviti samo dobavljači
upisani u Upisnik dobavljača reprodukcijskog materijala.

(2) Proizvodnjom i prometom božićnih drvaca mogu
se baviti dobavljači koji su upisani u Upisnik dobavljača božićnih drvaca.

*Upisnik dobavljača reprodukcijskog materijala*

Članak 22.

(1) Upisnik dobavljača reprodukcijskog
materijala vodi Ministarstvo.

(2) Zahtjev za upis u upisnik iz stavka 1. ovoga
članka podnosi se Ministarstvu na propisanom obrascu.

(3) Ministarstvo o upisu dobavljača u upisnik
donosi rješenje.

(4) Uvjete kojima moraju udovoljavati pravne i
fizičke osobe za upis u upisnik iz stavka 1. ovoga članka, sadržaj, oblik i
način vođenja upisnika, te obrazac zahtjeva i isprave koje moraju biti
priložene zahtjevu propisuje ministar.

*Brisanje dobavljača iz upisnika*

Članak 23.

(1) Ministarstvo će brisati dobavljača
reprodukcijskog materijala iz upisnika:

– na zahtjev dobavljača,

– na prijedlog šumarskog inspektora ako se
utvrdi da dobavljač ne ispunjava uvjete propisane ovim Zakonom ili ako je
prestao obav­ljati
djelatnost dobavljača iz članka 21. stavka 1. ovoga Zakona.

(2) O brisanju dobavljača iz upisnika
Ministarstvo donosi rješenje.

*Objava upisa i brisanja dobavljača*

Članak 24.

Podaci o upisu i brisanju dobavljača na temelju
pravomoćnih rješenja iz članka 22. stavka 3. i članka 23. stavka 2. ovoga
Zakona objavljuju se u »Narodnim novinama«.

*Upisnik dobavljača božićnih drvaca*

Članak 25.

(1) Upisnik dobavljača božićnih drvaca ustanovljava
i vodi ured državne uprave u županiji, odnosno upravno tijelo Grada Zagreba
nadležno za poslove šumarstva (u daljnjem tekstu: nadležno tijelo).

(2) Zahtjev za upis u upisnik iz stavka 1. ovoga
članka podnosi se nadležnom tijelu na propisanom obrascu.

(3) Nadležno tijelo o upisu dobavljača u upisnik
donosi rješenje.

(4) Uvjete kojima moraju udovoljavati pravne i
fizičke osobe za upis u upisnik iz stavka 1. ovoga članka, sadržaj, oblik i način
vođenja upisnika, te obrazac zahtjeva i isprave koje moraju biti priložene
zahtjevu, propisuje ministar.

*Brisanje dobavljača iz upisnika*

Članak 26.

(1) Nadležno će tijelo brisati dobavljača
božićnih drvaca iz Upisnika:

– na zahtjev dobavljača

– na prijedlog šumarskog inspektora ako se
utvrdi da dobavljač ne ispunjava uvjete propisane ovim Zakonom ili ako je
prestao obav­ljati
djelatnost dobavljača iz članka 21. stavka 2. ovoga Zakona.

(2) O brisanju dobavljača iz upisnika nadležno tijelo
donosi rješenje.

*Obveze dobavljača*

Članak 27.

(1) Dobavljač koji je upisan u upisnik iz članka
21. stavka 1. ovoga Zakona:

1) može proizvoditi reprodukcijski materijal
samo iz sjemenskih objekata koji su upisani u Registar,

2) mora voditi Knjigu proizvodnje
reprodukcijskog materijala,

3) mora osigurati stručni nadzor u proizvodnji
reprodukcijskog materijala.

(2) Sadržaj i način vođenja Knjige proizvodnje
reprodukcijskog materijala propisat će ministar.

V. ŠUMSKI SJEMENSKI
OBJEKTI

*Registar*

Članak 28.

(1) Registar vodi Ministarstvo.

(2) Ministarstvo po službenoj dužnosti upisuje u
Registar sve izmjene podataka o sjemenskim objektima koje su nastale nakon
upisivanja objekta u Registar.

(3) Oblik, sadržaj i način vođenja Registra
propisuje ministar.

*Zahtjev za upis u Registar*

Članak 29.

(1) Zahtjev za upis u Registar podnosi se
Ministarstvu na propisanom obrascu a može se predati i u elektronskom obliku.

(2) Zahtjev iz stavka 1. ovoga članka može
podnijeti dobavljač koji je vlasnik, odnosno korisnik zemljišta na kojem se
nalazi sjemenski objekt za koji se podnosi zahtjev ili dobavljač kojem je ustup­ljeno pravo na dobivanje reprodukcijskog materijala.

(3) Dobavljač je zahtjevu za upis u Registar
dužan priložiti stručno mišljenje Instituta.

(4) Na temelju mišljenja iz stavka 3. ovoga
članka, Ministarstvo donosi rješenje o upisu sjemenskog objekta u Registar.

(5) Obrazac zahtjeva, uvjete i način podnošenja
zahtjeva za upis u Registar propisuje ministar.

*Brisanje iz Registra*

Članak 30.

(1) Upisani sjemenski objekt briše se iz
Registra:

– po službenoj dužnosti, ako se pregledom iz
članka 33. ovoga Zakona utvrdi, da sjemenski objekt više ne ispunjava uvjete za
registraciju sjemenskog objekta u skladu s ovim Zakonom, odnosno da vlasnik,
odnosno korisnik sjemenskog objekta ne ispunjava uvjete iz članka 27. ovoga
Zakona,

– na zahtjev vlasnika, odnosno korisnika
sjemenskog objekta.

(2) Ministarstvo o brisanju sjemenskog objekta
iz Registra donosi rješenje.

(3) Brisanjem sjemenskog objekta iz Registra
opoziva se i odobrenje iz članka 31. ovoga Zakona.

*Privremeno odobravanje*

Članak 31.

Sjemenski objekt u kategoriji »testiran« može se
privremeno odobriti na najviše 10 godina, ako se na osnovi prethodnih rezultata
testova potomstva pretpostavlja da će sjemenski objekt nakon završenih testova
ispunjavati uvjete za odobravanje u toj kategoriji.

*Programi gospodarenja sjemenskim objektima*

Članak 32.

(1) Programi gospodarenja za sjemenske objekte
(u daljnjem tekstu: Programi gospodarenja) i njihove izmjene u kategoriji »se­lekcioniran« izrađuju se sukladno zakonskim propisima o
šumama.

(2) Programe gospodarenja i njihove izmjene za
sjemenske objekte u kategoriji »kvalificiran« i »testiran« mogu izrađivati prav­ne
osobe koje za to ovlasti ministar.

(3) Način izrade i sadržaj Programa
gospodarenja, te uvjete koje moraju ispunjavati pravne osobe iz stavka 2. ovoga
članka propisuje ministar.

*Pregled sjemenskih objekata*

Članak 33.

(1) Sjemenski objekti, upisani u skladu sa člankom
29. ovoga Zakona, pregledavaju se po službenoj dužnosti ili na zahtjev
vlasnika, odnosno korisnika sjemenskog objekta.

(2) Pregledom sjemenskih objekata utvrđuje se:

– da li sjemenski objekt još ispunjava uvjete za
registraciju sjemenskog objekta,

– da li se gospodari u skladu s programima iz
članka 32. ovoga Zakona.

(3) Sjemenske objekte upisane u Registar
pregledava Institut u skladu s odredbama ovoga Zakona i o tome pisano
izvještava Ministarstvo.

*Popis sjemenskih objekata*

Članak 34.

(1) Na osnovi podataka iz Registra i pregleda iz
članka 33. ovoga Zakona, Institut jedanput godišnje izrađuje popis sjemenskih
objekata (u daljnjem tekstu: popis), koji sadržava sljedeće podatke:

1) botanički naziv šumske svojte ili križanca,

2) kategoriju reprodukcijskog materijala,

3) namjenu korištenja reprodukcijskog
materijala,

4) tip sjemenskog objekta,

5) jedinstveni identifikacijski broj iz
Registra,

6) područje provenijencije,

7) katastarsku općinu, odnosno Gospodarsku
jedinicu, odjel/ odsjek,

8) nadmorsku visinu,

9) površinu: grupe sjemenskih stabala, sastojine
ili sjemenske plantaže,

10) podrijetlo,

11) navedene eventualne genetske izmjene u
slučaju kategorije »testiran«,

12) nadležnu Upravu šuma – Podružnicu.

13) Županiju za šumoposjednike.

(2) Podaci iz popisa su javni.

(3) Sadržaj, oblik, način izrade i objavljivanja
popisa sjemenskih objekata propisuje ministar.

VI. UVOZ REPRODUKCIJSKOG
MATERIJALA

*Opći uvjeti uvoza*

Članak 35.

(1) Reprodukcijski materijal iz članka 3. stavak
2. ovoga Zakona može uvoziti samo dobavljač koji je registriran za uvoz
reprodukcijskog materijala.

(2) Reprodukcijski materijal može se uvoziti:

1. ako je jednakovaljan
kao reprodukcijski materijal proizveden na teritoriju Republike Hrvatske, ili
ako dođe do pomanjkanja reprodukcijskog materijala određenih svojti odnosno
križanaca proizvedenog na teritoriju Republike Hrvatske, i

2. ako je za njegov uvoz izdano odobrenje.

(3) Iznimno od odredbi stavka 1. i 2. ovoga
članka dozvoljeno je na temelju odobrenja uvoziti ograničene količine
reprodukcijskog materijala namijenjenog testiranju, istraživanju i znanstvenom
radu, selekciji, odnosno oplemenjivanju ili očuvanju šumskih genetskih izvora.

(4) Odobrenje uvoza reprodukcijskog materijala
iz stavka 2. i 3. ovoga članka donosi ministar uz prethodno mišljenje
Povjerenstva iz članka 42. ovoga Zakona.

*Priznavanje jednakovaljanosti
reprodukcijskog materijala*

Članak 36.

(1) Reprodukcijski materijal, koji nije
proizveden na teritoriju Republike Hrvatske, jednakovaljan
je reprodukcijskom materijalu, proizvedenom na teritoriju Republike Hrvatske
ako se utvrdi da su uvjeti proizvodnje i stavljanja u promet reprodukcijskim
materijalom te postupci službenog odobravanja ishodišnog materijala i nadzora
dobavljača, koji su propisani u državi izvoznici, jednakovaljani
kao uvjeti i postupci određeni ovim Zakonom.

(2) Kad se uvozi reprodukcijski materijal iz
stavka 1. ovoga članka mora ga pratiti dokument, kojeg je izdalo nadležno
državno tijelo u državi izvoznici, a iskazuje da je reprodukcijski materijal u
skladu s propisanim uvjetima za reprodukcijski materijal u državi izvoznici, te
dokument dobavljača iz države izvoznice.

(3) Ministar može po službenoj dužnosti ili na
prijedlog dobav­ljača
provjeriti jesu li ispunjeni uvjeti za priznavanje jednakovaljanosti
reprodukcijskog materijala.

(4) Podatke o državama iz kojih se može uvoziti jednakovaljan reprodukcijski materijal ministar objavljuje
u »Narodnim novinama«.

*Uvoz u slučaju pomanjkanja reprodukcijskog materijala*

Članak 37.

(1) Kad je na teritoriju Republike Hrvatske zbog
pomanjkanja odgovarajućeg reprodukcijskog materijala ugrožena opskrba krajnjih
korisnika reprodukcijskog materijala, može se uvoziti i reprodukcijski
materijal koji ne odgovara svim uvjetima za stavljanje u promet u skladu s ovim
Zakonom.

(2) Ministar na prijedlog dobavljača, a na
temelju mišljenja Povjerenstva iz članka 42. ovoga Zakona rješenjem odobrava
uvoz reprodukcijskog materijala iz stavka 1. ovoga članka, u kojem se podrobno
navode naziv svojte, odnosno križanca, kategorija reprodukcijskog materijala,
namjena korištenja, količina, podrijetlo reprodukcijskog materijala i rok do
kojeg se smije ovaj reprodukcijski materijal stavljati u promet na teritoriju
Republike Hrvatske.

(3) U prometu reprodukcijskim materijalom, koji
je uvezen u skladu sa stavkom 1. ovoga članka, u dokumentu dobavljača mora biti
navedeno: »Ne ispunjava sve propisane uvjete«, a iz podataka u dokumentu mora
se vidjeti koje uvjete materijal ne ispunjava.

*Postupak pri uvozu*

Članak 38.

(1) Reprodukcijski materijal pri uvozu podliježe
obvezatnoj kontroli koju obavlja fitosanitarna
inspekcija na ulaznom graničnom prijelazu.

(2) Fitosanitarna
inspekcija na ulaznom graničnom prijelazu provjerava:

– je li dobavljač upisan u upisnik,

– je li izdano rješenje iz članka 35. stavak 4.
ovoga Zakona.

(3) Ako fitosanitarni
inspektor inspekcijskim pregledom utvrdi da su ispunjeni uvjeti za uvoz
reprodukcijskog materija, inspektor izdaje rješenje o dozvoli za uvoz koje se
izdaje u obliku službene oznake na prijavi.

(4) U slučaju da fitosanitarni
inspektor posumnja u istovjetnost sadržaja pošiljke s podacima navedenim u
dokumentu dobavljača, ili da isti ne odgovara propisanim zahtjevima za uvoz,
može uzeti uzorke reprodukcijskog materijala i dati ih na analizu Institutu.

(5) Ako reprodukcijski materijal uvozi dobavljač
koji nije upisan u Upisnik iz članka 21. ovoga Zakona ili za njega ne posjeduje
odobrenje iz članka 35. stavka 4. i članka 37. stavka 2. ovoga Zakona, fitosanitarni inspektor rješenjem zabranjuje uvoz toga
reprodukcijskog materijala i nalaže njegovo vraćanje pošiljatelju.

(6) Carinarnice ne mogu cariniti pošiljke
reprodukcijskog materijala, odnosno ne mogu upućivati te pošiljke na carinjenje
drugim carinarnicama na području Republike Hrvatske, ako fitosanitarni
inspektor nije dozvolio uvoz.

(7) Protiv rješenja fitosanitarne
inspekcije iz stavka 5. ovoga članka može se podnijeti žalba Ministarstvu.

(8) Žalba se podnosi u roku od 8 dana od dana
dostave rješenja.

(9) Žalba na rješenje ne zadržava njegovo izvršenje.

VII. REZERVE SJEMENSKOG
MATERIJALA, GENETSKA BANKA ŠUMSKOG DRVEĆA I SJEMENSKA BANKA

*Sjemenska štedionica*

Članak 39.

(1) Radi sprječavanja pomanjkanja
reprodukcijskog materijala koji je potreban za obnavljanje šuma i očuvanje
šumskih genetskih izvora u Institutu se ustanovljava sjemenska štedionica.

(2) Institut skrbi o formiranju, čuvanju i
korištenju rezervi sjemenskog materijala u sjemenskoj štedionici.

(3) Institut obavlja stručne poslove vezane uz
kakvoću i isto­vjetnost sjemenskog materijala u
sjemenskoj štedionici.

*Formiranje rezervi sjemenskog materijala i korištenje*

Članak 40.

(1) Rezerve sjemenskog materijala iz sjemenske
štedionice koriste se za obnavljanje šuma sjetvom ili sadnjom.

(2) Rezerve sjemenskog materijala vlasništvo su
Republike Hrvatske, a način formiranja rezervi sjemenskog materijala s obzirom
na svojte šumskog drveća, područja provenijencije, kategorije i količine
propisuje ministar.

*Genetska banka šumskog drveća i sjemenska banka*

Članak 41.

(1) Radi očuvanja genetske raznolikosti svojti
šumskog drveća i njihovih genetskih izvora u Institutu se ustanovljava genetska
banka šumskog drveća, a sačinjavaju je sjemenski objekti, odobrene jedinke ili
populacije šumskog drveća, živi arhivi, klonski i
generativni testovi i drugi biljni dijelovi.

(2) Sjemenski materijal koji se koristi za
istraživačke, odnosno znanstvene namjene Institut pohranjuje u sjemenskoj
banci.

(3) Institut je dužan izvijestiti Ministarstvo o
popisu vrsta i broju objekata u genetskoj banci šumskog drveća i sjemenskoj
banci.

VIII. POVJERENSTVO ZA
ŠUMSKI REPRODUKCIJSKI MATERIJAL

*Povjerenstvo za šumski reprodukcijski materijal*

Članak 42.

(1) Povjerenstvo za šumski reprodukcijski
materijal (u daljnjem tekstu: Povjerenstvo) stručno je savjetodavno tijelo
Ministarstva na području proizvodnje i korištenja šumskoga reprodukcijskog
materijala.

(2) Članove Povjerenstva imenuje ministar iz
redova znanstvenih i stručnih djelatnika iz područja šumskog sjemenarstva i
rasadničarstva, te državnih službenika.

(3) Članovima Povjerenstva pripada naknada za
rad u iznosu koji odredi ministar.

(4) Način rada i zadaće Povjerenstva propisuje
ministar.

IX. PRIKUPLJANJE,
UPORABA I RAZMJENA PODATAKA I INFORMACIJA

*Prikupljanje i uporaba podataka i informacija*

Članak 43.

(1) Za potrebe obavljanja poslova i zadaća iz
svoje nadležnosti te radi vođenja i održavanja vlastitih zbirki podataka
Ministarstvo može, u skladu s ovim Zakonom, prikupljati i rabiti podatke i
informacije koje u sklopu propisanih zbirki podataka prikupljaju i čuvaju
ministarstva, druga tijela državne uprave, tijela jedinica lokalne i područne
(regionalne) samouprave i druge pravne osobe s javnim ovlastima, a posebice
podatke i informacije iz:

– upisnika seljačkih gospodarstava ili
obiteljskih poljoprivred­nih
gospodarstava,

– registra prostornih jedinica,

– registra poreznih obveznika,

– evidencija o prebivalištu, boravištu i
promjeni adrese stana (ime, prezime, adresa stalnog ili privremenog boravišta),

– katastra zemljišta (broj čestice, granice
čestice, površina, posjednik),

– zemljišnih knjiga,

– registra poslovnih subjekata,

– zbirki statističkih podataka o poljoprivredi i
šumarstvu,

– zbirki carinskih podataka o uvozu, izvozu i
provozu reprodukcijskog materijala.

(2) Ministarstvo može rabiti i topografsko-katastarske
planove, osnovnu državnu kartu, pregledne i digitalne ortofotografske
karte i planove.

(3) Voditelji zbirki podataka i raspolagatelji planovima i kartama iz stavka 1. i 2. ovoga
članka dužni su Ministarstvu bez naknade omogućiti uporabu podataka i
informacija kojima upravljaju ili raspolažu, ako su joj ti podaci i informacije
potrebni za obavljanje poslova i zadaća iz njezine nadležnosti.

(4) Ministarstvo u okviru svoje nadležnosti
povezuje vlastite zbirke podataka sa zbirkama podataka u drugim tijelima
državne uprave.

*Davanje podataka na uporabu*

Članak 44.

(1) Ministarstvo dostavlja podatke i informacije
iz Registra i upisnika, evidencija i zbirki podataka drugim državnim tijelima
kada su im ti podaci i informacije potrebni radi obavljanja zakonom propisanih
poslova i zadaća iz njihove nadležnosti, te i prav­nim
osobama, kada su im potrebni za izvršavanje poslova i zadaća na temelju ovoga
Zakona, kao i drugim osobama koje za to iskažu pravni interes.

(2) Podaci i informacije koje Ministarstvo daje
na uporabu drugim korisnicima smiju se rabiti samo u svrhu za koju su dani i ne
smiju se dalje prosljeđivati bez suglasnosti uprave nadležne za poslove
šumarstva.

*Informacijski sustav*

Članak 45.

(1) Ministarstvo, Institut, Šumarski fakultet u
Zagrebu i druge pravne osobe koje su ovlaštene za provedbu ovoga Zakona obvezni
su voditi i redovito dopunjavati propisane upisnike, Registar, evidencije i
zbirke podataka, koji se povezuju u informacijski sustav.

(2) Ministarstvo uspostavlja informacijski sustav
iz stavka 1. ovoga članka i povezuje ga s drugim informacijskim sustavima
Ministarstva te međunarodnim informacijskim sustavima iz područja šumskoga
reprodukcijskog materijala.

(3) Način povezivanja informacijskog sustava iz
stavka 1. ovoga članka s drugim informacijskim sustavima propisuje ministar.

*Međunarodna razmjena podataka i informacija*

Članak 46.

(1) Na međunarodnoj razini Ministarstvo
razmjenjuje podatke i informacije o:

– nadležnoj službi odgovornoj za provođenje
ovoga Zakona,

– dobavljačima upisanim u upisnik,

– područjima provenijencije,

– proizvodnji i prometu reprodukcijskim
materijalom u Repub­lici Hrvatskoj,

– uvozu i izvozu reprodukcijskog materijala,

– zabrani korištenja određenoga reprodukcijskog
materijala,

– iznimkama, koje važe s obzirom na proizvodnju
i promet reprodukcijskim materijalom određenih svojti ili križanaca.

(2) Na međunarodnoj razini Institut razmjenjuje
sljedeće podatke i informacije o:

– sjemenskim objektima upisanim u Registar,

– izdanim glavnim svjedodžbama.

X. TROŠKOVI

*Troškovi*

Članak 47.

(1) Troškove iz članka 29. stavka 3. ovoga
Zakona, koji nastaju Institutu u postupku upisa u Registar, snosi podnositelj
zahtjeva.

(2) Troškove izrade programa gospodarenja
sjemenskim objek­tom i izvođenje komparativnih i
genetskih testova snosi dobavljač koji je vlasnik, odnosno korisnik sjemenskog
objekta.

(3) Troškove pretraga reprodukcijskog materijala
obavljenih na zahtjev nadležnog inspektora zbog utvrđivanja podrijetla,
kvalitete i istovjetnosti reprodukcijskog materijala, ako je rezultat analize
nepovoljan za dobavljača plaća dobavljač, ili krajnji korisnik repro­dukcijskog materijala, kod
kojeg je izvršen inspekcijski pregled.

(4) Troškove mjera, naređenih inspekcijskim
nadzorom reprodukcijskog materijala kod dobavljača ili korisnika, snosi
dobavljač, odnosno korisnik.

(5) Troškove nastale provedbom članka 39., 40. i
41. ovoga Zakona snosi Republika Hrvatska.

XI. NADLEŽNOSTI

*Ministarstvo i Institut*

Članak 48.

(1) Ministarstvo:

a) vodi upisnike dobavljača i registre objekata,
evidencije o prometu reprodukcijskim materijalom,

b) izdaje odobrenje za uvoz reprodukcijskog
materijala,

c) priprema izvještaje, analize, informacije i
druge materijale za organe i međunarodne organizacije, koje Republika Hrvatska
izvještava u skladu s propisima i međunarodnim ugovorima,

d) surađuje u pripremanju međunarodnih
sporazuma, koje Vlada Republike Hrvatske sklapa na području reprodukcijskog
materijala i skrbi o njihovom izvođenju,

e) uspostavlja i vodi informacijski sustav na
području proizvod­nje i prometa reprodukcijskim materijalom.

(2) Institut:

a) izdaje glavnu svjedodžbu,

b) daje stručno mišljenje,

c) obavlja analizu sjemena,

d) prati korištenje reprodukcijskog materijala u
šumskim sastojinama,

e) vodi evidenciju o njegovom korištenju prema
mjestu korištenja, šumskoj vrsti drveća, količini, kategoriji, podrijetlu,
području provenijencije, godini sjetve i sadnje, te starosti reprodukcijskog
materijala i o tome izvješćuje Ministarstvo,

f) vodi sjemensku štedionicu, genetsku banku
šumskog drveća i sjemensku banku.

*Stručni nadzor*

Članak 49.

(1) Zbog osiguravanja istovjetnosti
reprodukcijskog materijala u svim fazama proizvodnje uspostavlja se stručni
nadzor čitavog procesa, od dobivanja reprodukcijskog materijala u sjemenskom
objektu do njegove dostave krajnjem korisniku.

(2) Stručni nadzor proizvodnje reprodukcijskog
materijala u sastojinama i skupinama sjemenskih stabala provodi Institut.

(3) Stručni nadzor proizvodnje reprodukcijskog
materijala u sjemenskim plantažama, roditeljima porodica, klonovima i klonskim smjesama, provode Institut i Šumarski fakultet u
Zagrebu.

(4) Sva tijela, koja provode stručni nadzor
proizvodnje i prometa reprodukcijskog materijala, dužna su međusobno
surađivati, izmjenjivati podatke i informacije te o svom radu izvještavati
Ministarstvo.

*Određivanje laboratorija*

Članak 50.

(1) Laboratorijske dijagnostičke pretrage i
druge testove reprodukcijskog materijala za potrebe inspekcijskog nadzora
obavlja Institut.

(2) Institut mora osigurati odgovarajuću
stručnu, prostornu i tehničku osposobljenost za izvođenje zadaća iz stavka 1.
ovoga članka, a što utvrđuje Ministarstvo.

*Druge pravne osobe s javnim ovlastima*

Članak 51.

(1) Ministar može za pojedine poslove iz članka 48.
stavka 2., članka 49. i članka 50. ovoga Zakona ovlastiti i druge pravne osobe,
u prvom redu stručne i znanstvene ustanove.

(2) Uvjete koje moraju ispunjavati pravne osobe
iz stavka 1. ovoga članka propisat će ministar.

XII. NADZOR

*Upravni nadzor*

Članak 52.

Upravni nadzor nad provedbom ovoga Zakona i
propisa donesenih na temelju njega obavlja Ministarstvo.

*Rješavanje žalbi*

Članak 53.

(1) Protiv rješenja Ministarstva donesenih na
temelju ovoga Zakona u prvom stupnju nije dopuštena žalba, već se može pokrenuti
upravni spor.

(2) Protiv rješenja nadležnih tijela donesenih
na temelju ovoga Zakona, osim rješenja donesenih u provedbi inspekcijskog
nadzora, u prvom stupnju žalba se podnosi Ministarstvu.

*Inspekcijski nadzor*

Članak 54.

(1) Inspekcijski nadzor nad provedbom ovoga
Zakona i propisa donesenih na temelju njega obavlja šumarska inspekcija
Ministarstva (u daljnjem tekstu: šumarska inspekcija).

(2) Inspekcijski nadzor nad provedbom ovoga Zakona
i propisa donesenih na temelju njega u području prometa reprodukcijskim
materijalom i božićnim drvcima obavlja Državni inspektorat sukladno ovom i
posebnim zakonima.

(3) Nadzor uvoza reprodukcijskog materijala
provodi fitosanitarna inspekcija.

(4) Inspekcijski nadzor u prvome stupnju provode
šumarski inspektori u područnim jedinicama Ministarstva (u daljem tekstu:
šumarski inspektori), a u drugom stupnju državni šumarski inspektori
Ministarstva (u daljem tekstu: državni šumarski inspektori).

*Ovlaštenje šumarskog inspektora*

Članak 55.

Šumarski inspektor u provedbi inspekcijskoga
nadzora ovlašten je:

1. nadzirati sjemenske objekte, površine za
proizvodnju šumskoga reprodukcijskog materijala i božićnih drvaca, opremu,
objekte za doradu, skladišta, prijevozna sredstva i propisane dokumente,

2. nadzirati provedbu Programa gospodarenja,

3. nadzirati proizvodnju i uporabu
reprodukcijskog materijala,

4. nadzirati postupak izdavanja glavne
svjedodžbe,

5. uzimati uzorke reprodukcijskog materijala
radi davanja na analizu,

6. zabraniti stavljanje u uporabu
reprodukcijskog materijala ako utvrdi da ne udovoljavaju kakvoći i drugim
uvjetima propisanim ovim Zakonom i propisima donijetim
na temelju njega,

7. narediti otklanjanje nedostataka vezanih uz
proizvodnju i kakvoću reprodukcijskog materijala ukoliko ne ispunjavaju odredbe
iz Zakona i propisa donesenih na temelju njega,

8. privremeno, do okončanja postupka zabraniti
proizvodnju i uporabu reprodukcijskog materijala,

9. narediti uništenje reprodukcijskog materijala
za koje proiz­vodnja i
uporaba nisu dopuštene ili ne odgovaraju kakvoći i drugim uvjetima propisanim
ovim Zakonom i propisima donesenim na temelju njega,

10. voditi službene podatke i evidencije za
područje županije o poduzetim mjerama i povredama ovoga Zakona i propisa donijetih na temelju njega,

11. izvješćivati nadležna tijela državne uprave
o uočenim nepravilnostima i tražiti provođenje određenih postupaka, ako sam
nije ovlašten izravno postupati,

12. podnositi zahtjeve za pokretanje prekršajnih
postupaka zbog povrede odredaba ovoga Zakona i propisa donijetih
na temelju njega.

*Ovlaštenja državnoga šumarskog inspektora*

Članak 56.

Državni šumarski inspektor u provedbi
inspekcijskog nadzora ovlašten je:

1. nadzirati ispunjavanje uvjeta pravnih i
fizičkih osoba upisanih u Upisnik,

2. nadzirati doradu šumskog sjemena kod pravnih
i fizičkih osoba upisanih u Upisnik,

3. nadzirati uporabu reprodukcijskog materijala
iz uvoza,

4. nadzirati uskladišten sjemenski materijal u
sjemenskim štedionicama,

5. nadzirati genetsku banku šumskog drveća i
sjemensku banku,

6. po potrebi provoditi prvostupanjski nadzor po
službenoj dužnosti i s ovlastima šumarskog inspektora iz članka 54. ovoga
Zakona te kontrolno-instruktivni nadzor,

7. podnositi zahtjeve za pokretanje prekršajnog
postupka zbog povrede odredaba ovoga Zakona i propisa donijetih
na temelju njega,

8. nadzirati i ostale poslove propisane ovim
Zakonom.

*Omogućavanje obavljanja inspekcijskog nadzora*

Članak 57.

(1) Pravne i fizičke osobe koje podliježu nadzoru
inspektora dužne su mu omogućiti obavljanje inspekcijskoga nadzora, pružiti
potrebne podatke i obavijesti te osigurati uvjete za nesmetani rad.

(2) Pravne i fizičke osobe iz stavka 1. ovoga
članka dužne su na zahtjev inspektora u određenom roku dostaviti ili pripremiti
podatke i materijale koji su mu potrebni za obavljanje poslova inspek­cijskog nadzora.

*Provedba inspekcijskog postupka*

Članak 58.

(1) O obavljenom inspekcijskom nadzoru inspektor
sastavlja zapisnik i donosi rješenje, kad je za to ovlašten ovim Zakonom i
propisima donesenim na temelju njega.

(2) Na postupak inspektora primjenjuju se
odredbe Zakona o općem upravnom postupku, ako ovim Zakonom nije drukčije
određeno.

*Rješenje o uklanjanju nepravilnosti*

Članak 59.

(1) Ako inspektor u obavljanju inspekcijskoga
nadzora utvrdi da je povrijeđen Zakon ili propisi doneseni na temelju njega,
rješenjem će narediti uklanjanje utvrđene nepravilnosti, određujući rok u kojem
se nepravilnost mora otkloniti.

(2) Rok iz stavka 1. ovoga članka mora biti
primjeren vrsti zahtjeva.

*Žalba*

Članak 60.

(1) Protiv rješenja šumarskih inspektora može se
u roku od 15 dana od dana dostave rješenja izjaviti žalba Ministarstvu.

(2) Žalbe protiv rješenja šumarskog inspektora
rješava posebno Povjerenstvo koje imenuje ministar.

(3) Žalba protiv rješenja iz stavka 2. ovoga
članka ne zadržava izvršenje rješenja.

(4) Protiv rješenja državnoga šumarskog
inspektora nije dopuštena žalba ali se može pokrenuti upravni spor.

*Uzimanje uzoraka*

Članak 61.

(1) Ako inspektor posumnja da reprodukcijski
materijal ne odgovara uvjetima propisanim ovim Zakonom i propisima donesenim na
temelju njega, uzet će određeni broj uzoraka i dostaviti ih na analizu
Institutu.

(2) Način uzimanja uzoraka, njihov broj i
količinu propisuje ministar.

*Troškovi analize*

Članak 62.

(1) Vlasnik uzorka dužan je podmiriti troškove
analize uzorka ako se utvrdi da reprodukcijski materijal od kojeg je uzet
uzorak ne odgovara propisanim uvjetima.

(2) Ako se analizom utvrdi da uzorci odgovaraju
odredbama ovoga Zakona i propisima donesenim na temelju njega, troškove analize
uzoraka podmiruje tijelo državne uprave kojemu pripada šumarski inspektor koji
je dostavio uzorke na analizu.

(3) Vlasnik proizvoda od kojeg je uzet uzorak
nema pravo na naknadu vrijednosti uzorka.

XIII. KAZNENE ODREDBE

Članak 63.

(1) Novčanom kaznom od 35.000,00 do 100.000,00
kuna kaznit će se za prekršaj pravna osoba:

1. ako koristi u šumskoj sastojini reprodukcijski
materijal, koji ne odgovara propisanim kategorijama (članak 6.),

2. ako stavlja u promet reprodukcijski
materijal, koji ne ispunjava opće uvjete prometa (članak 8. stavak 1. i 2.),

3. ako stavlja u promet reprodukcijski
materijal, koji ne odgovara kategorijama za stavljanje u promet (članak 9. i
10.),

4. ako stavlja u promet reprodukcijski
materijal, koji ne odgovara podacima na deklaraciji (članak 15. stavak 1., 2.,
3. i 4., članak 16. i članak 37. stavak 3.),

5. ako ne izda deklaraciju za reprodukcijski
materijal, koji se stavlja u promet ili je ne izda na propisani način (članak
15. stavak 1., 2., 3. i 4. i članak 16. stavak 1.),

6. ako na deklaraciji navede podatke za sjeme,
koji nisu utvrđeni propisanom metodom (članak 16. stavak 2.),

7. ako obavlja promet sjemenom u pošiljkama,
koje nisu plombirane ili zapečaćene (članak 16. stavak 5.),

8. ako ne postupi sukladno odredbi članka 17.
stavka 4. ovoga Zakona,

9. ako koristi reprodukcijski materijal čije je
stavljanje u promet i korištenje zabranjeno (članak 20. stavak 1.),

10. ako se bavi proizvodnjom, prometom i/ili
uvozom reprodukcijskog materijala, odnosno proizvodnjom i prometom božićnih
drvaca, a nije upisan u upisnike (članak 21.),

11. ako u sjemenskom objektu proizvodi
reprodukcijski materijal, a nije upisan u Registar (članak 27. stavak 1. točka
1.),

12. ako ne vodi Knjigu proizvodnje i ne osigura
službeni nadzor proizvodnje reprodukcijskog materijala (članak 27. stavak 1.
točka 2. i 3.),

13. ako ne provodi programe gospodarenja sjemenskim
ob­jektom (članak 32.
stavak 1. i 2.),

14. ako ne omogući pregled sjemenskih objekata
(članak 33.),

15. ako ne osigura stručni nadzor proizvodnje
reprodukcijskog materijala (članak 49. stavak 1., 2. i 3.),

16. ako inspektoru ne omogući obavljanje nadzora
i ne dostavi ili pripremi podatke potrebne za obavljanje nadzora (članak 56.).

(2) Za prekršaj iz stavka 1. ovoga članka kaznit
će se i odgovorna osoba u pravnoj osobi novčanom kaznom od 3.500,00 do
15.000,00 kuna.

(3) Za prekršaje iz stavka 1. ovoga članka
kaznit će se fizička osoba novčanom kaznom od 3.000,00 do 8.000,00 kuna.

XIV. PRIJELAZNE I
ZAVRŠNE ODREDBE

*Usklađivanje poslovanja pravnih i fizičkih osoba*

Članak 64.

(1) Pravne i fizičke osobe upisane u Upisnike iz
članka 5. Zakona o šumskom sjemenu i šumskim sadnicama (»Narodne novine«, br. 68/98. i 33/05.), odnosno registrirani proizvođači
božićnih drvaca dužni su svoje poslovanje uskladiti s odredbama ovoga Zakona u
roku od dvije godine od njegova stupanja na snagu.

(2) Ministarstvo, odnosno nadležno tijelo će
rješenjem brisati iz upisnika pravne i fizičke osobe koje ne postupe sukladno
odredbi stavka 1. ovoga članka.

*Donošenje podzakonskih propisa*

Članak 65.

(1) Ministar će donijeti propise za donošenje kojih
je ovlašten ovim Zakonom u roku od dvije godine od dana njegova stupanja na
snagu.

(2) Do donošenja propisa iz stavka 1. ovoga
članka ostaju na snazi propisi doneseni na temelju Zakona o šumskom sjemenu i
šumskim sadnicama (»Narodne novine«, br. 68/98. i
33/05.), ako nisu u suprotnosti s odredbama ovoga Zakona, i to:

– Pravilnik o načinu i uvjetima upisa u upisnike
iz šumskog sjemenarstva i rasadničarstva (»Narodne novine«, br.
82/99.),

– Pravilnik o načinu i uvjetima prodaje božićnih
drvaca iz vlastite proizvodnje (»Narodne novine«, br.
176/03. i 195/03.).

(3) Radi usklađenja s propisima Europske unije
ministar može, osim propisa predviđenih pojedinim člancima ovoga Zakona,
donijeti i druge propise potrebne za provedbu ovoga Zakona.

*Prestanak važnosti*

Članak 66.

Danom početka primjene ovoga Zakona prestaje
važiti Zakon o šumskom sjemenu i šumskim sadnicama (»Narodne novine«, br. 68/98. i 33/05.).

*Stupanje na snagu i primjena*

Članak 67.

Ovaj Zakon stupa na snagu osmoga dana od dana
objave u »Narodnim novinama«, a primjenjuje se od 1. siječnja 2007.

Klasa: 321-07/05-01/03

Zagreb, 17. studenoga 2005.

HRVATSKI SABOR

Predsjednik

Hrvatskoga sabora

**Vladimir Šeks**, v.
r.

Zakon, NN 140/2005-2643